KTC กำไรปี 63 ขยับลง 3% เหตุรายได้ค่าธรรมเนียมลด-ขาดทุนเครดิตเพิ่ม
KTC กำไรปี 63 ขยับลง 3% เหลือ 5.33 พันลบ. จากปีก่อนกำไร 5.52 พันลบ. เหตุรายได้ค่าธรรมเนียมลด-ขาดทุนเครดิตเพิ่ม
KTC กำไรปี 63 ขยับลง 3% เหลือ 5.33 พันลบ. จากปีก่อนกำไร 5.52 พันลบ. เหตุรายได้ค่าธรรมเนียมลด-ขาดทุนเครดิตเพิ่ม
19 ม.ค. 2564

บริษัท บัตรกรุงไทย จำกัด (มหาชน) หรือ KTC รายงานผลการดำเนินงานประจำปี 2563 สิ้นสุดวันที่ 31 ธ.ค. 2563 ดังนี้

โดยผลการดำเนินงานประจำปี 2563 กำไรลดลง เนื่องจากรายได้รวมปี 2563 เท่ากับ 22,056 ล้านบาท ลดลง 2.5% เทียบกับช่วงระยะเวลาเดียวกันปีก่อน โดยมาจากรายได้ดอกเบี้ยลูกหนี้บัตรเครดิตและลูกหนี้สินเชื่อบุคคลที่เพิ่ม 5.7% เมื่อเทียบจากปีก่อน และ 2.8% เมื่อเทียบจากปีก่อน ตามลำดับ ซึ่งเป็นอัตราเพิ่มที่ชะลอตัวลงเพราะผลกระทบสืบเนื่องจากการแพร่ระบาดของ COVID-19 อีกทั้งผลจากการลดเพดานอัตราดอกเบี้ยของธนาคารแห่งประเทศไทย
ขณะที่รายได้ค่าธรรมเนียม (ไม่รวมค่าธรรมเนียมในการใช้วงเงิน) มีอัตราที่ลดลง 11.0% เมื่อเทียบจากปีก่อน จากรายได้ค่าธรรมเนียม Interchange Fee รายได้ค่าธรรมเนียมเบิกถอนเงินสด และ รายได้ค่าธรรมเนียมธุรกิจร้านค้า (Acquiring Business) ที่ลดลง
อีกทั้งผลขาดทุนด้านเครดิตที่คาดว่าจะเกิดขึ้น มีมูลค่าทั้งสิ้น 6,605 ล้านบาทเพิ่มขึ้น 2.7% เมื่อเทียบจากปีก่อน แบ่งเป็น หนี้สูญ 4,920 ล้านบาท และหนี้สงสัยจะสูญ 1,685 ล้านบาท
ขณะที่ NPL รวมของบริษัทภายใต้ TFRS9 สำหรับปี 2563 เท่ากับ 1.8% ลดลงจากงวดไตรมาสสามมีค่าเท่ากับ 1.9% เป็นผลจากความสามารถในการควบคุมคุณภาพหนี้ อีกทั้งบริษัทยังคงตอบรับนโยบายภาครัฐในการให้ความช่วยเหลือลูกหนี้ไม่ให้ตกเป็น NPL เร็วเกินไปในสภาวะเศรษฐกิจที่ไม่ปกติตามแนวทางของธนาคารแห่งประเทศไทย โดยผ่อนปรนการจัดชั้นลูกหนี้สำหรับลูกหนี้ NPL ที่ยังสามารถจ่ายชำระหนี้คืนได้ตามที่กำหนดทำให้มูลค่าลูกหนี้ Stage 3 (NPL) ณ สิ้นปีใกล้เคียงเดิมโดยมีจำนวน 1,598 ล้านบาท เมื่อเทียบกับ 1,555 ล้านบาทในไตรมาสสามที่ผ่านมา